REGULAMENTUL (CE) NR. 409/2009 AL COMISIEI
din 18 mai 2009
de stabilire a coeficienților de conversie și a codurilor de prezentare la nivel comunitar utilizate la conversia greutății peștelui procesat în greutate în viu și de modificare a Regulamentului (CEE) nr. 2807/83 al Comisiei
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2847/93 al Consiliului din 12 octombrie 1993 de instituire a unui sistem de control aplicabil politicii comune din domeniul pescuitului (1), în special articolul 5,
întrucât:
(1)
Aplicarea Regulamentului (CEE) nr. 2807/83 al Comisiei din 22 septembrie 1983 de definire a procedurilor speciale de înregistrare a informațiilor privitoare la capturile de pește de către statele membre (2) a scos la iveală unele diferențe care conduc la probleme de implementare și punere în aplicare a legislației comunitare și care trebuie rectificate, în principal prin armonizarea între statele membre UE a coeficienților de conversie pentru peștele proaspăt.
(2)
În scopul eliminării ambiguităților de interpretare a datelor înregistrate și pentru a permite un control mai eficace al capturilor efectuate de statele membre, este necesară stabilirea unor coduri de prezentare pentru peștele procesat.
(3)
Coeficienții de conversie armonizați la nivel comunitar au menirea de a garanta armonizarea calculelor gradului de utilizare al fiecărei cote naționale, o monitorizare mai eficace a obligațiilor de informare, precum și un mod standardizat de calcul al marjei de toleranță.
(4)
În vederea aplicării corecte a coeficienților de conversie pentru pește, este necesară utilizarea exclusivă a codurilor speciilor halieutice alfa-3 stabilite de FAO. Prin urmare, este necesară modificarea în consecință a Regulamentului (CEE) nr. 2807/83.
(5)
Măsurile prevăzute de prezentul regulament sunt conforme cu avizul Comitetului pentru pescuit și acvacultură,
ADOPTĂ PREZENTUL REGULAMENT:
Articolul 1
Obiect
Prezentul regulament stabilește coeficienții de conversie și codurile de prezentare la nivel comunitar pentru peștele procesat, care se utilizează la conversia greutății peștelui procesat în greutate în viu în scopul monitorizării capturilor.
Articolul 2
Domeniu de aplicare
Prezentul regulament se aplică produselor piscicole aflate la bordul navelor de pescuit comunitare ori la bordul navelor unor țări terțe care pescuiesc în apele Uniunii Europene, precum și produselor piscicole debarcate sau transbordate de aceste nave.
Articolul 3
Definiții
În înțelesul prezentului regulament, se aplică următoarele definiții:
(a)
„navă comunitară de pescuit” înseamnă o navă de pescuit aflată sub pavilionul unui stat membru și înregistrată în Comunitate;
(b)
„pește” înseamnă orice organism marin în legătură cu care sunt fixate limite de captură;
(c)
„prezentare” înseamnă forma de procesare a peștelui aflat la bordul navei, anterior debarcării, după cum se descrie în anexa I;
(d)
„prezentare colectivă” înseamnă o prezentare care constă în două sau mai multe părți provenind de la același pește;
(e)
„captură totală admisibilă (TAC)” înseamnă cantitatea care poate fi pescuită și debarcată din fiecare stoc în fiecare an;
(f)
„cotă” înseamnă o proporție din TAC alocată Comunității sau statelor membre;
(g)
„stare de procesare” înseamnă modul de păstrare a peștelui (pește proaspăt și pește proaspăt sărat).
Articolul 4
Principii generale
(1) În scopul convertirii greutății peștelui procesat în greutate în viu, se aplică coeficienții de conversie comunitari prevăzuți în anexele II și III.
(2) Prin derogare de la alineatul (1), în cazul în care organizațiile regionale de gestionare a pescuitului la care Comunitatea Europeană este parte contractantă sau parte cooperantă necontractantă ori regiunile sau zonele costiere cu care Comunitatea Europeană are acorduri de pescuit în apele unor țări terțe au stabilit coeficienți de conversie regionali, se aplică acești coeficienți regionali.
(3) În cazul în care pentru o anumită specie și prezentare nu există coeficienți de conversie comunitari sau regionali, se aplică coeficientul de conversie adoptat de statul membru de pavilion.
Articolul 5
Metoda de calcul
(1) Greutatea în viu a peștelui se calculează prin aplicarea la greutatea peștelui procesat a coeficientului de conversie menționat la articolul 4 corespunzător fiecărei specii și prezentări.
(2) În cazul prezentărilor colective, se utilizează un singur coeficient de conversie, corespunzător unei singure părți din prezentarea colectivă.
Articolul 6
Utilizarea factorilor de conversie de către comandantul navei
(1) Comandanții navelor de pescuit comunitare utilizează coeficienții de conversie menționați la articolul 4 în jurnalul de bord prevăzut la articolul 6 din Regulamentul (CEE) nr. 2847/93 în următoarele scopuri:
(a)
pentru a estima greutatea în viu a cantităților aflate la bordul navei; și
(b)
pentru a calcula greutatea în viu a cantităților debarcate.
(2) Atunci când comandantul navei consideră necesară utilizarea codului de prezentare „OTH” (altele) în declarația de debarcare prevăzută la articolul 8 din Regulamentul (CEE) nr. 2847/93 sau în declarația de transbordare prevăzută la articolul 2 din Regulamentul (CEE) nr. 2807/83, acesta are obligația de a descrie cu exactitate la ce anume se referă prezentarea „altele”.
Articolul 7
Utilizarea coeficienților de conversie comunitari de către autoritățile statelor membre
Autoritățile statelor membre utilizează coeficienții de conversie comunitari menționați la articolul 4 pentru calcularea greutății în viu a cantităților debarcate în vederea monitorizării gradului de utilizare a cotelor.
Articolul 8
Modificări la Regulamentul (CEE) nr. 2807/83
La articolul 1 din Regulamentul (CE) nr. 2807/83, alineatul (4) se înlocuiește cu următorul text:
„(4) Codurile prevăzute în anexa VI și codurile alfa-3 stabilite de FAO pentru speciile halieutice se utilizează pentru a indica, la rubricile corespunzătoare din jurnalul de bord, uneltele de pescuit folosite și speciile capturate.”
Articolul 9
Intrare în vigoare și aplicare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 ianuarie 2010.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 mai 2009.